**«Қош келдің, Әз –Наурыз!» мерекесінің сценарийі**

**1-жүргізуші:** Армысыздар, құрметті халайық!

Наурыз мерекесі баршаңызға құтты, берекелі болсын!

Ұлыс күні оң болып, ақ мол болсын!

**2- жүргізуші:** Армысыздар, ардақты халқым менің!

Ынтымағы мен бірлігі жарасқан қалың ел!

Күн мен түн теңелген

Ырыстың басы ,Ұлыстың ұлы күні

Наурыз мерекесі құтты болсын!

**1-жүргізуші:** Ал енді, осындай керемет наурыз мерекесімен сіздерді құттықтауға, лицейіміздің директоры Сегизбаева Галия апайды ортаға шақырамыз!

**1- жүргізуші:** Айшанұр **,** бір - бірімізді құттықтап жатырмыз, ал көрермендер ше?

**2- жүргізуші:** неге тұрмыз сахнаға шығайық халықты, ел - жұртымызды құттықтап, мерекелік іс - шарамызбен бір көңілдерін көтерейік.  
 Ал ендеше мен бастайын: Уа, халайық, халайық! Ұлыстың ұлы күні – Наурыз мерекелеріңіз құтты болсын! Наурыз мейрамына шақырамыз! Келіңіздер!

Бұл ішектің бірін тартып,

бірін сәл - пәл кем бұра,  
Қазақ, қазақ емес,

нағыз қазақ домбыра! -- деп «Үкілі домбыра» ансамбльін ортаға шақырамыз*!*

**1- жүргізуші:** Тыңдаңыздар, тыңдаңыздар!  
Босқа қарап тұрмаңыздар,  
Наурыз тойы басталды.  
Береке де осында!  
Мереке де осында.  
Лицейдің ауласында  
Көргендер де арманда  
Көрмеген де арманда  
Қызықтан тыс қалмаңыздар!  
Мерекемізді ашатын  
Қыздар биін қарсы алыңыздар!

**2-жүргізуші:** -Армысыңдар, халайық!

Бармысыңдар халайық!

Келді Наурыз сағынтып,

Қыздарға алқа тағынтып.

Наурыз келсе ,құт келгені, халайық,

Есік ашып, шашу шашып, қол соғып,

Ұлысты қарсы алайық.

**2-жүргізуші:**  Қараңдар, балалар, анау келе жатқан Қыдыр ата емес пе?  
**1-жүргізуші:** Иә дұрыс айтасың, Айшанұр, Қыдыр ата ғой келе жатқан.Ал, балалар, Қыдыр атаны шақырайық!

**Қыдыр Ата Қыдыр ата:**

Шарлап келем, барлап келем

Бұл 18 ғаламды мың

Көк тәңірден тілеп келем

Адамзаттың амандығын.

Көрдім, сездім, осы таңда,

Жаратушым аянбағын.

Ел мен бері бақ тараған, қараған

Осы өлкеге аялдадым.

Себебі бұл ұлы өлкеде,

Қырандар мен тұлпарлар бар.

Бейбіт өмір жақсылыққа,

Жаны құштар іңкарлар бар.

**Жер Ана**

Бұл Ұлыстың,

Мәңгі соққан жүрегі бар,

Болашаққа жол бастаған,

Тұлпар тыныс тірегі бар.

Жарық жолын, асқақ төрін.

Шуақты етсін көктем кешін.

Аспанынан күн кетпесін,

Ошағынан от сөнбесін!

**Қыдыр ата**

Жалғыз тілек о, тәңірім,

Көкпен жерін аман етші.

Жолын түзу келешекке

Таңдауларын көрсетші,

Ел басымен нұрлы жолын,

Кемде кемел қадам да етші

Ынтымақты ұлысымды,

Қойнауын кең ырыс етші.

Жасампаздық ұлы істері,

Жастарымен өсе берсін.

Жер дүниемен бір жаңарып,

Бейбіт өмір кеше берсін!

**1-жүргізуші:**

Жеті ішектен жеті түрлі үн шығар,

Әуезінен жеті тарау мұң шығар.

Ойнап кетсең, түрлі-түрлі жыр шығар-деп «жетіген» тобын

қарсы алыңыздар

**2 -жүргізуші:**

Наурыз – шаттық әніміз,

Салтанатты сәніміз:

Ән салып жас – кәріміз,

Би билейік бәріміз.

**1-жүргізуші:**

Ей, жараңдар, жарандар!

Біздің жаққа қараңдар.

Еліме Наурыз келді деп,

Той дабылып қағыңдар!

Той шашуын шашайық,

Наурыз тойын ашайық.

Лицейімізді жаңғыртып

Әсем әнге басайық!

**2 -жүргізуші:**

Басы барлық ырыстың,

Басы барлық ұлы істің

Құтты болсын,

Наурыз – Ұлы күні Ұлыстың!

**1 -жүргізуші:**

Ұлттық салт-дәстүрлерін таныстыру;

Әділ – қазы береді,  
Өздеріңе сыйлықты.  
Бізге айтып береді,  
Кім өнерлі, кім мықты? - деп әділ – қазылар алқасымен таныстырып өтейік.

**2 -жүргізуші:**

Мойынымдағы тұмарым  
Тарқамайтын тұмарым  
Тағдыр берген алсын деп  
Ақ бесікке салсын деп

**7 «А» сыныбының оқушыларымен ата-аналары дайындаған «** **Бесікке салу»** салтын ортаға шақырайық.

**1 -жүргізуші:**

Тұсауыңды кесейін,

Салып ата салтына.

Ертерек сен есейіп,

Қызмет ет халқыңа

демекші қазақ халқының тағыда бір дәстүрі **тұсау кесерге** кезек берейік,

**7 «Б» сыныбының оқушыларымен ата-аналары дайындаған** «**Тұсау кесу»** салтын ортаға шақырайық.

Келесі кезекте **7 «С» сыныбының оқушыларымен ата-аналары дайындаған**  **«Ат қою»** салтын ортаға шақырайық

**2 -жүргізуші:**

Наурыз тойы – көктем тойы, көңіл тойы,

Жақсылық жаусын бәріңе өмір бойы.

Наурыз келді, Наурыз келді, ағайын.

Құшарлана, құшағымды жазайын.

**Келесі кезең өнер көрсету сайысы:**

* 8 «А» - **айтыс;** 8 «Б» - **би;** 8 «С» - **хор**

**1 -жүргізуші:**

Ежелгі шығыс елінің,

Аңсаған арман тойы бар.

Тарқайтын кезі шерінің

Дәстүрлі Наурыз тойы бар.

**Ұлттық ойындар:**

* 9 «А», «Б», «С» - /асық, арқан тарту, тақия тастамақ/
* 10 «А», «Б» - **спорт ойындары.**

Наурыз мейрамында халық қуанып ұлттық ойын түрлерін ойнап көңіл көтерген. Сонын ішінде «Асық», «Арқан тарту», «Қол тіресу» т.б ойындар.   
– Ал, ендеше , құрметті көрермендер, қонақтар «Арқан тартыс» ойынын ойнап, күшімізді сынап көрелік!

**2- жүргізуші:**

Ау, халайық, халайық,  
Әсем әнге салайық.  
Наурыз тойын көңілмен,  
Бірге қарсы алайық.  
Би биленсін қауым боп,  
Уақыт болды тұрмайық

Наурыз шаттық әніміз,  
Салтанатты сәніміз.  
Ән салып жас –кәріміз,  
Би билейміз бәріміз.

**2- жүргізуші:**

Қызғалдақты құшақтап қырлар күліп,

Туған жердің сусынын тұр қандырып,

Қайтқан құстың ілесіп қанатына,

Наурыз келді әлемді нұрландырып.

**1- жүргізуші:**

Жарқыра, жайна, Наурызым!

Қабағы жаудың түйілсін,

Береке байлық, дәм-тұзың,

Халқыма мәңгі бұйырсын.

**2-жүргізуші:**

Наурыз мерекесі баршаңызға береке әкелсін!

Отбастарыңыз аман болсын! Дәм тұздарыңыз мол болсын!

**Жүргізушілер бірге:**

Бақ дарысын бәріңе!

Ой қосылып ойыңа,

Бой қосылып бойыңа!

Аман – есен жетейік.

Келер Наурыз тойына!

1-жүргізуші:Ақ мол болсын !

2-жүргізуші:Ұлыс оң болсын !

1-жүргізуші:Ұлыс бақты болсын !

2-жүргізуші:Әр күніміз жақсы болсын !

1-жүргізуші:Достығымыз берік болсын !

2-жүргізуші:Еліміз аман, жеріміз тыныш болсын!